Document ID: 31991R3540

KOMISSION ASETUS (ETY) N:o 3540/91,
annettu 5 päivänä joulukuuta 1991,
tietyistä munien kaupan pitämisen vaatimuksista annetun neuvoston asetuksen (ETY) N:o 1907/90 soveltamista koskevista yksityiskohtaisista säännöistä annetun asetuksen (ETY) N:o 1274/91 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tietyistä munien kaupan pitämisen vaatimuksista 26 päivänä kesäkuuta 1990 annetun neuvoston asetuksen (ETY) N:o 1907/90(1) ja erityisesti sen 20 artiklan 1 kohdan,
sekä katsoo, että komission asetuksen (ETY) N:o 1274/91(2) 28 artiklassa säädetään, että muniin ja niiden pakkauksiin merkittävät maininnat on ilmaistava vähintään sen jäsenvaltion kielellä tai kielillä, jossa vähittäismyynti tai muu käyttö tapahtuu; tämä säännös olisi muutettava kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetussa neuvoston direktiivissä 79/112/ETY(3), sellaisena kuin se on viimeksi muutettuna direktiivillä 91/72/ETY(4), vahvistettujen säännösten mukaisesti munien kaupan pitämisen helpottamiseksi muun kuin munien lopulliselle kuluttajalle toimittamisen osalta, ja
siipikarjanlihan ja munien hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1274/91 28 artikla seuraavasti:
"28 artikla
Tässä asetuksessa määritellyt muniin tai pakkauksiin merkittävät maininnat on ilmaistava:
- lopulliselle kuluttajalle myytäessä neuvoston direktiivin 79/112/ETY(*) 14 artiklan mukaisesti kielellä, jota ostaja helposti ymmärtää siinä jäsenvaltiossa, jossa tämä kaupan pitäminen tapahtuu; tämä säännös ei estä ilmoittamasta edellä tarkoitettuja tietoja usealla kielellä;
- muissa tapauksissa yhdellä tai useammalla yhteisön kielellä.
(*) EYVL N:o L 33, 8.2.1979, s. 1"
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä joulukuuta 1991.

Labels: 3
17